Sklep II Ips 581/2008
Datum: 2008-07-09T02:00:00.000+02:00
ecli: ECLI:SI:VSRS:2008:II.IPS.581.2008
opravilna_stevilka_ii_stopnje: VSM I Cp 2342/2007
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: nedovoljenost revizije zaradi nedoseganja revizijskega praga

## Jedro

V premoženjskih sporih je revizija dovoljena, če vrednost izpodbijanega dela pravnomočne sodbe presega 4.172,92 EUR oziroma 1,000.000 SIT (drugi odstavek 367. člena ZPP). V konkretnem primeru vrednost izpodbijanega dela pravnomočne sodbe znaša 3.600 EUR in torej revizijski prag ni bil presežen, zato je revizija nedovoljena in jo je vrhovno sodišče zavrglo (377. člen ZPP).

## Izrek

Revizija se zavrže.

## Obrazložitev

Sodišče prve stopnje je odločilo, da mora toženec tožniku plačati 3.600 EUR odškodnine z zakonskimi zamudnimi obrestmi za čas od izdaje sodbe dalje; višji tožbeni zahtevek (za znesek 1.282,32 EUR) je zavrnilo. Sodišče druge stopnje je toženčevo pritožbo zavrnilo in v obsodilnem delu sodbo prvostopenjskega sodišča potrdilo. To odločitev toženec izpodbija z revizijo. Uveljavlja revizijske razloge bistvene kršitve določb pravdnega postopka in zmotne uporabe materialnega prava ter predlaga razveljavitev sodb nižjih sodišč in vrnitev zadeve prvostopenjskemu sodišču v novo sojenje.

Revizija je bila vročena tožniku, ki nanjo ni odgovoril in Vrhovnemu državnemu tožilstvu Republike Slovenije (375. člen Zakona o pravdnem postopku, Uradni list RS, št. 26/99 s spremembami in dopolnitvami, v nadaljevanju ZPP).

Revizija ni dovoljena.

V premoženjskih sporih je revizija dovoljena, če vrednost izpodbijanega dela pravnomočne sodbe presega 4.172,92 EUR oziroma 1,000.000 SIT (drugi odstavek 367. člena ZPP). V konkretnem primeru vrednost izpodbijanega dela pravnomočne sodbe znaša 3.600 EUR in torej revizijski prag ni bil presežen, zato je revizija nedovoljena in jo je vrhovno sodišče zavrglo (377. člen ZPP).